Program Generasi 2024

Program Generasi 2024 (Inggeris: Generation 2024, Perancis: Génération 2024) merupakan sebuah program pendidikan di Perancis yang dilancarkan oleh pihak penganjur Sukan Olimpik 2024 dan Kementerian Pendidikan, Belia dan Sukan Kebangsaan Perancis sempena Sukan Olimpik 2024.  Program ini bertujuan untuk menggalakkan komuniti pendidikan dan pelajar sekolah terlibat dalam aktiviti sukan, mempelajari sejarah sukan serta nilai-nilai yang didapati dalam sukan seperti saling menghormati dan penglibatan. Program Generasi 2024 juga memperkenalkan label Generasi 2024 yang dianugerahkan kepada institusi pendidikan yang bergiat aktif dalam mempromosikan sukan dalam kalangan pelajar dan kakitangannya.

Objektif 
Berikut merupakan objektif program Generasi 2024:

 Mempromosikan sukan dan aktiviti fizikal yang lain serta pendidikan jasmani kepada pelajar dari prasekolah ke universiti, dengan memberikan tumpuan kepada pelajar yang terkecil.
 Menggunakan sukan bagi tujuan pendidikan dalam pelbagai disiplin dan mata pelajaran agar proses pembelajaran menjadi lebih seronok
 Menampilkan acara sukan Olimpik dan Paralimpik serta mempromosikan nilai-nilai yang didapati dalam sukan, Pererakan Olimpik dan Paralimpik.
 Menggunakan sukan untuk menggalakkan penglibatan sivik.

Program 
Sebuah laman web telah dilancarkan untuk menawarkan sumber dan alat pengajaran kepada pendidik-pendidik Perancis. Pelbagai program turut dilancarkan oleh pihak Paris 2024 untuk menggalakkan lebih ramai generasi muda untuk terlibat dalam aktiviti sukan.

Minggu Olimpik dan Paralimpik 
Minggu Olimpik dan Paralimpik (Inggeris: Olympic and Paralympic Week, Perancis: Semaine Olympique et Paralympique, Singkatan: SOP) merupakan sebuah inisiatif bersama antara Kementerian Pendidikan Perancis, Kementerian Pendidikan Tinggi Perancis, Kementerian Sukan Perancis, persatuan sukan, persatuan Olimpik dan Paralimpik serta persatuan sukan sekolah dan universiti. Minggu Olimpik dan Paralimpik ini disambut oleh sekolah dan institusi pengajian tinggi serta sekolah Perancis di negara asing. Inisiatif ini bertujuan untuk meningkatkan kesedaran murid tentang nilai Olimpik dan Paralimpik, menggunakan sukan sebagat alat pengajaran, menerokai disiplin Olimpik dan Paralimpik, mengubah pemikiran golongan muda terhadap golongan kurang upaya dan menggalakkan orang muda terlibat dalam aktiviti sukarelawan.

Setakat tahun 2021, sebanyak 3,000 sekolah dan institusi pendidikan tinggi telah terlibat dalam Minggu Olimpik dan Paralimpik. Antara program-program yang dilaksanakan semasa acara ini termasuklah bertemu dengan atlet negara Perancis, proses pengajaran dan pembelajaran yang berunsur sukan, lawatan ke gelanggang sukan, program "Aktiviti Fizikal Selama 30 Minit Setiap Hari" dan projek merentas kurikulum.

Label Generasi 2024 
Label ini diperkenalkan untuk menghubungkan alam akademik dengan dunia sukan untuk menggalakkan orang muda untuk bersukan secara berkala. Institusi yang diiktiraf label tersebut perlu membangunkan penstrukturan projek bersama dengan persatuan sukan tempatan, menyertai dalam acara Olimpik dan Paralimpik, menyokong dan menyambut atlet yang bertahap tinggi dan membina prasarana sukan di dalam institusi tersebut.

Pelbagai projek telah diadakan untuk menghubungkan bidang pendidikan dan sukan, misalnya platform "Mon club près de chez moi" (Melayu: Persatuan yang berhampiran dengan saya) yang dilancarkan oleh CNOSF. Label Generasi 2024 juga boleh dikaitkan dengan label Terre de Jeux 2024, terutama dalam komponen warisan label Terre de Jeux.

Aktiviti Fizikal Selama 30 Minit Setiap Hari 
Dilancarkan oleh Kementerian Pendidikan, Belia dan Sukan Kebangsaan Perancis, projek ini bertujuan untuk menggalakkan golongan muda untuk bersenam dengan lebih banyak dan mempromosikan pembangunan kemahiran motor dan fizikal dalam kalangan murid sekolah. Aktiviti bersukan selama 30 minit ini bukan penggantian bagi kelas pendidikan jasmani yang merupakan mata pelajaran wajib di Perancis, tetapi cara perlaksanaannya boleh diubah suai mengikut keadaan di setiap sekolah.Program ini bermula pada November 2020 di 800 buah sekolah di seluruh Perancis.

Lihat juga 

 Sukan Olimpik Musim Panas 2024
 Sukan Paralimpik Musim Panas 2024

Rujukan 

Sukan Olimpik Musim Panas 2024
Sukan Paralimpik Musim Panas 2024